Információbiztonsági furcsaságok, tévedések és bakik
1
A  nyár aktualitása: Júniusban megjelent az Apple kézi mindentudója, az iPhone. A kezdeti tumultus miatt sok más intézmény mellett a Duke Egyetem rendszergazdái arra panaszkodtak, hogy a diákok új Apple-s játékszerei miatt jelentősen csökkent az intézmény WiFi-hálózatának a teljesítménye. Az iPhone-ok ugyanis periodikusan lekérésekkel bombázzák az elérési pontokat, emiatt percekig tartó szolgáltatásmegtagadást idéznek elő egy időben akár 20-30 végponton is.
További információ: NetworkWorld.
2
Augusztus: Sok más jogvédett termékhez hasonlóan kínai ügyeskedők elkezdték másolni az iPhone-okat. Az utánzatok ráadásul jobbak, mint az eredeti, mert nemcsak több (majdnem minden) Linux alapú program futtatható rajtuk, hanem helyből használhatók gyakorlatilag a világ összes távközlési szolgáltatójának rendszerében, így a helyiek nagy örömére Kína miniOne hálózatán is.
További információ: Popular Science.
3
Az Apple Safari windowsos változatában már a megjelenés napján, hétfőn biztonsági hibát találtak - sőt, hibákat, szám szerint hetet. Négy "DoS-olásra" felhasználható és két távoli kódfuttatást eredményező sérülékenységet az Apple WiFi hackről elhíresült David Maynor fedezett fel. Még őt is megelőzte Thor Larholm, aki a kibocsátást követő két órán belül jelentett be egy ugyancsak távoli kódfuttatásra alkalmas URL-protokollkezelési hibát.
További információ: Maynor, Larholm.
4
Augusztus vége: úgy tűnik, hogy mégis megdőlt az iPhone védelme. Az iPhoneSimfree.com arzenáljába tartozó szoftver járulékos károk okozása és a készülék eredeti tulajdonságainak megtartása mellett pár perc alatt "elintézi", hogy az Apple eszköze ne csak az AT&T hálózatában legyen használható, emellett az eredmény állítólag gyári frissítésekkel sem fordítható vissza.
További információ: enGadget.
Szeptember eleje: Miután az iPhoneSimfree nevű szoftverrel sikerült a mobilszolgáltatók hálózatai felé "kinyitni" az iPhone-okat, a "termék" felkerült az online árusítóhelyek kínálatába is. Máris négy internetes kereskedés szerezte meg a szoftver kereskedelmének jogait, és a programot 50-100 dollár közötti áron kínálják látogatóiknak.
További információ: DailyTech.
5
Szó szerint gyilkolni lehet az iPod-okkal. Egy 100 pacemakeres bevonásával végzett vizsgálat szerint az elektromágneses interferencia miatt már az is súlyos következményekkel járhat, ha mindössze 5-10 másodpercre kb. 6-7 centiméternyi közelségbe kerül a szívritmus-szabályozóval élők mellkasához a kis médialejátszó.
További információ: Reuters.
6
Január:
Kiderült, hogy a TomTom GO 910 GPS-ek tavaly szeptember és november között gyártott példányainak némelyike a 6.51-es verziószámú navigációs szoftverrel együtt gyárilag "előtelepített" win32.Perlovga.A trójai és TR/Drop.Small.qp kártevőkkel került a boltokba. A cég közleménye szerint a vírusok jelentette kockázat elenyészően kicsi, mert az eszköz Linuxot használ, a kórokozók pedig csak Windows alatt fertőznek, de ingyenes megoldásokkal eltávolíthatók. A csere lehetőségéről nem esik szó és arról sem, hogyan kerülhettek a vírusok az egyébként meglehetősen ügyes eszközre.
7
Február:
Pillanatok alatt elkapták azokat a botcsinálta tolvajokat, akik 14 darab GPS-t emeltek el a Babylon szállítmányozási vállalat Lindenhurst-i (Anglia) garázsában álló járművekből. A Suffolk megyei rendőrök az eszközök jeleit követő műhold irányításával természetesen "földrajzi pozícióra mentek" – nyílegyenesen az egyik tolvaj házába, aki ajtónyitáskor kezében tartotta az egyik GPS-t – akkor próbálta meg kitalálni, hogy mire való.
További információ: Yahoo! News.
8
Április:
A teória után a gyakorlatban is bebizonyosodott - igaz, egyelőre csak egy demonstráció keretei között -, hogy manipulálhatók a navigációs rendszerek adatai. Két olasz hacker a CanSecWest konferencián bebizonyította, hogy bolti alkatrészekből fabrikált eszközökkel meg lehet hamisítani a rádiófrekvenciás csatornákon sugárzott forgalmi jeleket (még a műholdas rendszerek is figyelik a földi FM-adók aktuális adatait). A jelenség azért különösen veszélyes, mert a sofőrök - most még - vakon bíznak navigációs eszközeikben.
További információ: ZDNet.
9-10
Július:
A Google Earth felvételei között a globális fegyverkezés ellen tevékenykedő Federation of American Scientists (FAS) szakértői olyan képeket találtak, melyek nukleáris rakéták kilövésére is alkalmas kínai tengeralattjáróról készülhettek. A felfedezés ez esetben akár jó célokat is szolgálhatna, de ismét rávilágít a szolgáltatás biztonsági problémáira (például a Fehér Ház és a Capitolium részletgazdag képei is kikereshetők).
További információ: FAS.
Szeptember: 
A Microsoft Virtual Earth  szigorúan titkos, ballisztikus rakéta kilövésére alkalmas amerikai tengeralattjáróra bukkant.

11
Február 11-én 12 F-22 Raptor repülőgép Hawaii-ból Japánba tartott, de kénytelenek voltak visszafordulni. Az amerikai hatóságok a rossz időre és navigációs problémákra hivatkoztak, de egy állítólagos CNN-es forrás szerint az USA új csúcslopkodóin – melyek egyébként a világ legdrágább harci repülői – megbolondultak a fedélzeti navigációs rendszerek szoftverei a nemzetközi dátumvonal átlépésekor. Ha a gépekkel nem lett volna tanker, akkor az esetnek drámai következményei lettek volna. Február 17-én végül két Raptornak sikerült elrepülnie Okinawára. Tanulság: nem szabad lebecsülni a dátummizériákat.
További információ: F-22raptor.com.

12
Az Associated Press munkatársai szerint titkosított katonai dokumentumok sokasága érhető el az interneten. A katonai létesítmények részletes terveit vagy éppen a Pentagon rendszerébe történő bejutás módját leíró dokumentumok jellemzően névtelen, de publikusan elérhető szerverekre kerülnek a hadsereg beszállítóinak nemtörődömsége miatt. Olyan is előfordult, hogy egy könyvtár jelszóval védett katonai anyagaihoz egy ugyanabban a mappában található nem védett állomány tartalmazta a kulcsot.
További információ: vnunet.
Az elnöki különgép tervrajzát egyenesen a weben tették közzé, és külön megjelölték rajta az orvosi oxigénpalackok helyét, amelyeknek az eltalálása katasztrofális következményekkel járhat. 
13
Augusztus:
A TeleNav szoftverét használó GPS-ezők fele számolt be arról, hogy a rendszer - szó szerint - tévútra vezette őket. A problémát egyértelműen az elavult vagy pontatlan adatokra lehetett visszavezetni; a pozícionáló szoftver rendben működött. A TeleNav a fogyasztókra hárítja a felelősséget, mondván, hogy frissíteni kellene az adatokat, mielőtt egyszer csak valamelyik folyóban kötnének ki.
További információ: The Register.
Szeptember:
Egy velszi faluban olyan figyelmeztető táblákat tesznek ki az autósoknak, amelyek a navigációs rendszerek helyi viszonyokkal kapcsolatos tévedésére hívják fel a figyelmet.  St. Hilary elöljárói azért döntöttek így, mert a GPS-eszközök által javasolt, a Cardiff-i repülőteret és a brit M4-es autópályát összekötő rövidítő útvonal olyan szűk, hogy azon nagyobbacska járművekkel bajosan lehet közlekedni. Az országos közlekedési hatóságok tervei szerint, ha a próba sikeres lesz, megfontolják, hogy az egész királyságban hasonló táblákat vezessenek be. 
További információ: vnunet.
14
Január:
Két Cambridge-i kutató úgy hackelt meg egy eddig tökéletesen biztonságosnak vélt Chip and PIN terminált, hogy utána azon Tetrist lehetett játszani. Az igazsághoz hozzátartozik, hogy az eljárásuk nem tisztán szoftveres, mert az eszköz belsejét is jócskán átalakították. Az eset így is komoly figyelemfelhívás arra nézve, hogy fizikai módosítással más hackerek ennél jóval kevésbé szórakoztató dolgokat is művelhetnek az ilyen alkalmazásokkal.
További információ: Light Blue Touchpaper.
15
Február:
Ugye emlékszünk a Tetris játék céljaira alig egy hónapja átalakított fizetőterminálra? Az "elkövetők", azaz a Cambridge Egyetem két munkatársa most arra figyelmeztetnek, hogy a chipkártyás+PIN-kódos rendszerek nem olyan biztonságosak, mint a bankok állítják, mert a belsejüket bárki kénye-kedve szerint megbuherálhatja. Egy prototípus-támadásban olyan forgatókönyvet mutattak be, amelyben egy éttermi fizetés során a megbütykölt automata a vendég tranzakciójának módosított adatait átirányította egy ékszerüzlet fizetőtermináljára, és a gyanútlan áldozat 40 helyett 4000 dollárral lett szegényebb.
További információ: CNet.
16
Az amerikai Virginia Beach egyik benzinkútjánál egy vásárló arra lett figyelmes, hogy a pénzautomata négyszer annyi pénzt ad, mint amennyit ki szeretett volna venni. Kiderült, hogy kilenc nappal korábban valaki átprogramozta a masinát. Az elkövetés mikéntjének részletei először nem derültek ki, de a helyi rendőrség keresni kezdte az illetőt. A nyomozás megkönnyítésére közzétették az esetről készült ipari videofelvételeket tették közzé. Később az eWeek beszámolójából kiderült, hogy az elkövetőnek nem volt nehéz dolga, mert a megbuherált Tranax Mini-Bank 1500 típusú masina kezelési utasítása könnyedén letölthető némi internetes keresgélés után.
További információ: HampstonRoads.
17
Július:
Egy szoftverhiba miatt a Caesars kaszinó nyerőautomatái minden bedobott dollárért automatikusan 10 dolláros jutalmat osztottak ki a játékosoknak. A Caesars 487 ezer dolláros veszteségnél tartott, mire az esetre fény derült, és most társadalmi vita van kibontakozóban arról, hogy büntethetők-e a problémát kihasználó játékosok.
További információ: Yahoo! News.
18
Április:
Afganisztánban olyan pánik tört ki egy "halálos", mobiltelefonokkal terjedő biológiai - igen, biológiai! - vírus híre miatt, hogy a kabuli kormányzatnak kellett lecsillapítania a kedélyeket, mert az ország fővárosában máris tudni vélik, hogy többen áldozatul estek a kórokozónak. A képtelen történet valószínűleg Pakisztánból gyűrűzött át. Az afgán kormányzat televíziós műsorokkal és felvilágosító előadásokkal igyekszik elejét venni a további badarságoknak.
További információ: vnunet.
19
Április 16
Szokatlan adalék a web2.0/bloggolás veszélyeihez: mostanáig Ian Proud brit diplomata vezette hazája bangkoki képviseletének politikai szekcióját. Mivel nemsokára máshová szólítja a kötelesség, felkérték, írjon néhány szót thaiföldi élményeiről az egyik ottani újság blogjába. Mikor soraival együtt a képe is felkerült a blogba, számos honlaplátogató írt olyan hozzászólást, amelyek szerint a külügyért gyakran látták kart-karba öltve sétálgatni Bangkok vöröslámpás negyedeiben olyan hölgyekkel, akik az egyik hozzászóló szerint legjobban a "kétdolláros k(bíp)a" kifejezéssel jellemezhetők. Proud védekezése kicsit enerváltra sikeredett.
További információ: vnunet.
20
Március 6.
Egy többszörös fegyveres bűnelkövetés miatt letartóztatott férfi a rács mögül perbe fogta a Microsoftot és üzleti partnereit. Michael Alan Crooker szerint a szoftvercég és társai által reklámozott biztonsági képességeknek meg kellett volna akadályozniuk, hogy az FBI ügynökei lefoglalt számítógépén hozzáférjenek személyes állományaihoz. Mivel a hatóságok a titkosítás ellenére megtalálták Crooker és barátnője közös szexvideóit és félreérthetetlen jeleit annak, hogy gyakran látogat pornóoldalakat, ezért a jóember azt nehezményezi, hogy "nagyon megszégyenült" a nyilvánosság előtt. További meglepő fejlemény (feltéve, hogy igaz), hogy Crooker állítólag már peren kívül megegyezett a HP-vel, mert az FBI-osok által feltört DriveLock titkosítórendszert a Compaq szállította.
További információ: InformationWeek.
 
Március 9.
A bíróság rövid úton elvetette annak a rabnak a keresetét, akiről szerdai számunkban írtunk. Michael Allan Crooker azért fogott perbe több számítógépes céget élükön a Microsofttal, mert azok védelmi rendszerei nem akadályozták meg, hogy az FBI hozzáférjen a gépén tárolt pornográf anyagokhoz, ezért ő ország-világ előtt megszégyenült.
További információ: InformationWeek.
21
Április:
Az amerikai Anamosa börtönben sürgősen ki kellett cserélni a zárakat, miután a börtön kulcsait megvételre kínálják az eBay-en. A gubanc abból keletkezett, hogy az egyik Iowa-i börtön rég nyugdíjba vonult lakatosa és feleségének halála után nyílt árverésen eladták a pár korábbi tulajdonát - és az annak részét képező börtönkulcsokat.
További információ: vnunet.
22
Február:
27 havi börtönre ítéltek egy régebben Kanada Legfelsőbb Bíróságán tevékenykedő bírát gyermekpornográf tartalmak birtoklása miatt. Az esetben teljes rabló <--> pandúr szerepcsere volt, ugyanis az ügyre egy olyan hacker hívta fel a hatóságok figyelmét, aki a bíró gépére telepített trójai programmal fürkészte ki annak tartalmát. A hírek szerint az aktív korában ádázul gyermekpornográfia-ellenes ítész a szentencia kihirdetésekor ügyvédje karjaiba omlott.
További információ: SC Magazine.
23
Augusztus:
Egy Scott McCausland nevű ifjú úriembert 5 havi börtönbüntetésének letöltése után helyeztek feltételesen szabadlábra egy játék letöltése és P2P-s terjesztése miatt. Megpróbáltatásai ezzel még nem értek véget, ugyanis az általa eddig használt Ubuntu operációs rendszer helyett kötelezték a Windowsra történő átállásra. Az ok: büntetésének része, hogy felügyelő tisztje monitorozza a PC-s tevékenységét, és a megfigyelő szoftver nem támogatja a Linuxot.
További információ: McCausland blogja.
24
Szeptember:
"Lund linuxos város!" - a svédországi település Windows Vistát használó lakosainak komoly problémái vannak az internetezéssel. A helyi szolgáltató Linux szervereinek konfigurációja inkompatibilis a Microsoft új operációs rendszerével, és ez ellehetetleníti a lakosok számára a világháló elérését. A Lundis Energy képviselője szerint a Vistában van a hiba és a cég nem hajlandó változtatni a beállításokon. A helyi Microsoft szakértő szerint egyszerű lenne felszámolni a problémát, ha a Lundis hajlana a jó szóra.
További információ: Metro.se.
25
Szeptember:
Meghackelték a Bank of India honlapját. Ez önmagában szokványos hír - lenne -, noha nyilván kellemetlen a pénzintézet és ügyfelei számára, de az már nem, hogy a betörés eredményeként rosszindulatúvá tett portál 22(!) különféle kártevőt/komponenseiket - 1 férget, 3 rootkitet, 5 trójai letöltögetőt és több jelszólopót - telepített a látogatók sérülékeny PC-ire. A feltörés mikéntjét a Sunbelt szakemberei csak nagy nehezen derítették ki, ezért a vizsgálat idejére a webhely 3 napra bezárt.
További információ: Sunbelt Blog.
26
Szeptember:
A Support Intelligence észlelése szerint 138 a Pfizer hálózatában működő számítógép része egy spamküldő botnetnek. Ez még csak hagyján, de a zombigépekből álló hálózat által szétküldött levélszemét zöme éppen a cég leghíresebb termékét, a Viagrát kínálja a bolti (patikai) árnál jóval olcsóbban.
További információ: TechWorld.